Մեղմ քամի, պարզ առավոտ

Մեղմ քամի, պարզ առավոտ (ճապոներեն։ 凱風快晴, հեփբուրն։ Gaifū kaisei, բառացի՝ հարավային քամի, պարզ երկինք)՝ հայտնի նաև որպես Կարմիր Ֆուձի։ Փայտաբլոկի տպագրություն է ճապոնացի արտիստ Կացուշիքա Հոքուսայի կողմից(1760–1849), իր՝ «Ֆուձի լեռան 36 տեսարան» շարքից է, որը թվագրվում է 1830-ից 1832 թվականներին։ Աշխատանքը նկարագրվում է որպես «ամենապարզ, միևնույն ժամանակ ճապոնական ամենաակնառու փորագրություններից մեկը»։


== Նկարագրություն ==
Աշնան սկզբին, ինչպես և վերնագիրն է հուշում, հարավային տաք քամու և պարզ երկնքի ու ծագող արևի ուղկեցությամբ Ֆուձի լեռը կարող է կարմրել։ Հոքուսայը պահը նկարագրում է կոմպոզիցիոն վերացականությամբ, բայց հավելում է օդերևութաբանական առանձնահատկությամբ և հատկապես, երբ համեմատությունը տարվում է շարքի մնացած մասերի հետ։ Երկնքի թանձրացող կապույտի երեք երանգները արտացոլում են լեռան երեք գույները։ Լեռան գագաթին մնացած  ձյան հետևանքները, և ստորոտում՝ անտառը շրջապատող մութ ստվերները, համադրվում են բացառիկ ճշգրտությամբ։ Ֆուձի լեռան եռակյունաձև համաչափ կառուցվածքը նկարի աջ մասում հավասարակշռվում է ձախ մասում պատկերված ջինջ ամպերի հետ՝ ստեղծելով պատկերի զարմանալի համադրություն։   
Այնուամենայնիվ, ի տարբերություն իր մյուս աշխատանքների, այստեղ հստակ տեղանքի անվանումը բացակայում է, այդ է պատճառը, որ այն վայրը, որտեղից վերցված է տեսարանը, մնում է առեղծված։  


== Փորագրություններ ==

Վաղ փորագրությունները կարծես խամրում են, երբ համեմատվում են սովորաբար հանդիպած մեկնակերպերի հետ, բայց և ավելի մոտ են Հոքուսայի սկզբնական գաղափարախոսությանը։ Նրանք հայտնի են որպես «Վարդագույն Ֆուձիի փորագրություններ» և շատ հազվադեպ են հանդիպում։ Վաղ փորագրություններն ունեն կանխամտածվածորեն անհավասար բաշխված կապույտ երկինք, որն էլ պայծառություն է հաղորդում երկնքին և շարժում՝ ամպերին։ Գագաթը վեր է խոյանում պրուսական կապույտի հալոյով։ Հետագա փորագրություններում նկատվում է կապույտի թունդ, հարթ երանգ և տպիչն էլ ավելացրել է մեկ այլ բլոկ՝ հորիզոնում երկնագույնով վերատպելով սպիտակ ամպերը։ Հետագա փորագրությունները ունեն ուժեղ արտահայտված կապույտ երանգ։ Օգտագործվել է նաև խիտ բենիգարա (բենգալական կարմիր) գունանյութ, որն էլ կտավին տվել է իր հայտնի «Կարմիր Ֆուձի» անվանումը։ Կանաչ գույնի օգտագործումը նորից կրճատվել է՝ նվազեցնելով անտառի և լեռան լանջի միջև հատման գիծը։ 
Փորագրության այլընտրանքային դրոշմներ պատրաստվեցին բոլորովին այլ գունային համակցությամբ։ Այս տարբերակում ամպերը միայն տեսանելի են վերին հատվածից։ Երկինքը հիմնականում պատկերվում է միօրինակ լուրթ երանգով, վերևում՝ մոխրագույնի բարակ մի շերտ, և հորիզոնի երկայնքով, աստիճանական շարքով ձգվում է Պրուսական կապույտը, որը տարածվում է լեռան լանջին։


== Պատմական տեղեկատվություն ==
«Մեղմ քամի, պարզ առավոտ»-ը, ինչպես նաև Հոքուսայի հայտնի այլ փորագրությունները «Ֆուձի լեռան 36 տեսարան» շարքից՝ «Կանագավայի մեծ ալիք»-ը, հավանաբար ճապոնական արվեստի ամենալայն ճանաչում գտած գործերն են աշխարհում։ Երկուսն էլ ճապոնական ուկիյո-է արվեստի կամ՝ «լողացող աշխարհի նկարներ»-ի սքանչելի օրինակներ են։ Չնայած նրան, որ «ուկիյո-է»-ն կարող է պատկերել ցանկացած բան՝ սկսած ժամանակակից քաղաքային կյանքից մինչև դասական գրականություն, և Հոքուսայի հուշատետրերն էլ ցույց են տալիս, որ իր հետաքրքրությունների սահմանը հավասարապես է բաշխված, այնուամենայնիվ, այս բնապատկերն էին, որ նրան այդ համբավը բերեցին։ Նման փորագրություններում վառ գույներն ու ոճավորված ձևերը տասնամյակներ անց նպաստեցինիմպրեսիոնիստական և հետիմպրեսիոնիստական շարժման ոգեշնչմանը ։ 
«Կարմիր Ֆուձին» Ճապոնիայում մեծապես գնահատվում և արժևորվում է, և ավելին, քան «Մեծ ալիքը», որն աշխարհում շատ ավելի մեծ տարածում ունի։
Փորագրությունները կարելի է գտնել աշխարհի տարբեր թանգարաններում, այդ թվում ՝ Բրիտանական թանգարանում, Մետրոպոլիտենի արվեստի թանգարանում և Ինդիանապոլիսի գեղարվեստի թանգարանում։
2019 թվականի մարտին, «Մեղմ քամի, պարզ առավոտ»-ը Նյու Յորքի աճուրդում վաճառվեց 507,000 դոլարով։ 


== Ծանոթագրություններ ==